अनाथ और जरूरतमंद बच्चों को दी जा रही है सहायता
जिलाबाल संरक्षण इकाई सोलन ने शनिवार को नालागढ़ में एक दिवसीय जागरुकता शिविर का आयोजन किया गया। शिविर की अध्यक्षता एसडीएम नालागढ़ आशुतोष गर्ग ने की। शिविर में हिमाचल प्रदेश समेकित बाल संरक्षण योजना, किशोर न्याय अधिनियम 2016 इत्यादि के संबंध में जानकारी दी गई। इस अवसर पर आशुतोष गर्ग ने कहा कि जिला बाल संरक्षण इकाई के माध्यम से 18 वर्ष से कम आयु के अनाथ, अर्धनाथ, अपंग, असहाय, माता-पिता द्वारा त्यागे तथा आपराधिक मामलों में फंसे अथवा आपराधिक मामलों के शिकार हुए बच्चों के पुनर्वास, संरक्षण, प्रत्यावर्तन, सामाजिक अन्वेषण तथा देख-रेख का कार्य किया जाता है। इकाई इन किशोरों को प्रशिक्षण भी देती है ताकि भविष्य में ये प्रशिक्षण से लाभान्वित हो सकें। उन्होंने कहा कि इकाई द्वारा ऐसे बच्चों के पुनर्वास के लिए कई योजनाएं भी कार्यान्वित की जा रही हैं। समेकित बाल संरक्षण योजना तथा किशोर न्याय अधिनियम के अन्तर्गत अनाथ बच्चों या ऐसे बच्चे जिनके माता पिता या तो किसी गंभीर बीमारी से ग्रस्त हों अथवा जेल मे हों के पालन-पोषण की सुविधा दी जाती है।उन्होंने कहा कि अनाथ तथा बेसहारा बच्चों की संस्थागत देखरेख के लिए इन्हें संस्थानों में दाखिल किया जाता है। ऐसे बच्चों को शिक्षा के साथ-साथ स्वास्थ्य एवं संरक्षण जैसी सुविधा दी जाती है। जिला बाल संरक्षण इकाई की आेर से दिव्यांग बच्चों को भी शिक्षा, स्वास्थ्य तथा संरक्षण जैसी सुविधाएं उपलब्ध करवाई जाती हैं। उन्होंने कहा कि इकाई द्वारा अनाथ बच्चों को ऑन लाईन गोद लेने की प्रक्रिया के लिए औपचारिकताएं पूरी करवाई जाती हैं। आशुतोष गर्ग ने कहा कि एकीकृत बाल संरक्षण योजना के अंतर्गत जिला में जागरूकता शिविर, प्रशिक्षण शिविर तथा विभिन्न कार्यक्रमों द्वारा आम जनता को जिला बाल संरक्षण इकाई के माध्यम से करवाए जा रहे कार्यक्रमों की जानकारी प्रदान की जा रही है।
उन्होंने कहा कि इकाई ऐसे बच्चों को संस्थागत देख-रेख की सुविधा भी प्रदान करती है। उन्होंने कहा कि नशे से ग्रसित बच्चों को बाल सुधार गृह में रखा जाता है।
ये रहे मौजूद
नालागढ़के उप पुलिस अधीक्षक डॉ. साहिल अरोड़ा, बी.डी.सी. नालागढ़ के अध्यक्ष गुरबक्श सिंह, बीडीसी सदस्य अवतार सिंह, बलबीर सिंह, बाल विकास परियोजना अधिकारी नालागढ़ हुकम चंद शर्मा, विभिन्न पंचायत प्रतिनिधि इस अवसर पर उपस्थित थे।
hin_Deva hin_Deva hin_Deva hne_Deva hin_Deva